En 62-årig mand har i dag fået en dom på fire års fængsel ved Retten i Lyngby for at have overværet og bestilt seksuelle overgreb på filippinske børn fra sit hjem i Nordsjælland.

Gennem næste fire år blev hundredvis af seksuelle overgreb ifølge anklageskriftet streamet til manden, mens han sad bag sin computer.

Manden er dømt for i alt 33 forhold (paragraf 23).

Herunder 16 bestilte overgreb på børn under 12 år, et bestilt overgreb på et barn under 15 år samt 16 bestilte blufærdighedskrænkelser. Derudover er han dømt for besiddelse af børneporno.

Overgreb til 120 kroner

Der er i sagen fremlagt beviser som videomateriale af overgreb, der er gemt på mandens computer samt betalingsoplysninger og chatbeskeder, der omfatter informationer om de bestilte overgreb.

Overgrebene skal have fundet sted fra november 2012 til 10. oktober 2016. De spænder fra blufærdighedskrænkelse til forskellige former for seksuelle overgreb, der kan karakteriseres som voldtægt.

I de forhold, hvor anklageskriftet nævner en pris for overgrebene, ligger den på mellem cirka 120 og 360 kroner, og det er familiemedlemmer, der foretager eller medvirker i overgrebene.

Tvist om lovgivning

Manden, der er blevet idømt fire års fængsel for bestilte overgreb og blufærdighedskrænkelser, blev ved Retten i Lyngby i dag frifundet for alle forhold vedrørende pornografisk optræden.

Retten fandt nemlig ikke, at lovgivningen (paragraf 227, red.) omfatter pornografisk optræden med børn under 18 år på nettet, men kun pornografisk optræden for et fysisk publikum.

Anklager Bente Schnak fra Nordsjællands Politi påpeger, at tolkningen af paragraffen er forskellig fra sag til sag, og derfor mener hun ikke, at det er klart, hvad der egentlig gælder.

- Fra landsrettens side har der været divergerende domme. I nogle tilfælde mener, det er omfattet, mens man i andre tilfælde mener, at publikum skal være fysisk tilstede. Så i praksis er det uafklaret. Derfor må man forsøge at få en sag for højesteret eller få lovgiver til at kigge på lovgivningen en ekstra gang, siger Bente Schnak.

Skal dommen ankes?

Om dommen på de fire år skal ankes er dog endnu ikke besluttet.

- På det grundlag, der er dømt for, så er det formentlig et fint resultat, men jeg vil tale med statsadvokaten om, hvorvidt landsretten skal se på sagen også, siger Bente Snak og fortsætter:

- Det kan være, at sagen skal ankes, så landsretten kan se på om de her forhold er omfattet af den bestemmelse, anklagemyndigheden rejste tiltale for (paragraf 227 om børn i pornografisk optræden, red.).